钦定古今图书集成/明伦汇编/氏族典/第389卷 > 李绛
## 钦定古今图书集成/明伦汇编/氏族典/第389卷 > 李绛

按《唐书李绛传》：“绛字深之，系本赞皇，擢进士宏辞，补
渭南尉，拜监察御史。元和二年，授翰林学士，俄知制
诰。数论宦官横肆、方镇进献等事，自知言切，且斥去，
悉取内署所上疏槁焚之以俟命。帝果怒，绛谢曰：‘腹
心之地，而惜身不言，乃臣负陛下。若上犯圣颜，旁忤
贵幸，因而获罪，乃陛下负臣’。于是帝动容，进中书舍”
人，翌日，赐金紫，亲择良笏与之。尝畋苑中，至蓬莱池，
谓左右曰：“绛常以谏我，今可返也。”其见礼惮如此。六
年，罢学士，迁户部侍郎。帝每有询访，随事补益，所言
无不听，欲遂以相。而吐突承璀宠方盛，忌其进，阴有
毁短。帝乃出承璀淮南监军。翌日，拜绛中书侍郎、同
中书门下平章事。以足疾求免，罢为礼部尚书。十年，
出为华州刺史，入为兵部尚书。母丧免。还授河中观
察使。复以兵部召，迁御史大夫，历东都留守，徙东川
节度使。宝历初，拜尚书左仆射。绛以直道进退，望冠一时，贤不肖太分，屡为谗邪所中。下迁太子少师，分
司东都。文宗立，召为太常卿，以检校司空为山南西
道节度使，累封赵郡公。四年，南蛮寇蜀道，诏绛募兵
千人往赴还。监军使杨叔元者，素疾绛，遣人迎说军
曰：“将收募直而还为民。”士皆怒，乃噪而入，绛遂遇害。
册赠司徒，谥曰贞。子璋，字仲礼。大中初，擢进士第，辟
卢钧幕府，迁监察御史。咸通中，累官尚书右丞、湖南
宣歙观察使。